钦定古今图书集成/历象汇编/乾象典/第024卷 > 《晋书》 > 《天文志》
## 钦定古今图书集成/历象汇编/乾象典/第024卷 > 《晋书》 > 《天文志》

日为太阳之精，主生养恩德，人君之象也。

月为太阴之精。以之配日，女主之象；以之比德，刑罚
之义。列之朝廷，诸侯大臣之类。

《岁星》曰“东方春木，于人五常仁也，五事貌也。又曰人
主之象也。又主福，主大司农，主齐吴，主司天下诸侯
人君之过，主岁五谷。”

《荧惑》曰“南方，夏火，礼也，视也。”又曰，荧惑主大鸿胪，主
死丧，主司空。又为司马，主楚吴、越以南。又司天下群
臣之过，司骄奢亡乱妖孽，主岁成败。又为理。外则理
兵，内则理政，为天子之理也。

填星曰中央，季夏土信也，思，心也。一曰，填为黄帝之
德，女主之象，主德厚安危存亡之机，司天下女主之
过。又曰，天子之星也。

《太白》曰“西方秋金。”义也，言也。又曰：太白主大臣，其号
上公也，大司马位谨候此。

辰星曰北方冬水，智也，听也，主刑。主廷尉，主燕赵。又
为燕、赵、代以北宰相之象，亦为杀伐之气，战𩰚之象。
亦曰：“辰星出入躁疾，常主夷狄。”又曰，蛮夷之星也，亦
主刑法之得失。

凡五星有色，大小不同，各依其行而顺时应节。色变
有类。凡青皆比参左肩，赤比心大星，黄比参右肩，白比狼星，黑比奎大星。

营室为清庙，岁星庙也。心为明堂，荧惑庙也。南斗为
文太室，填星庙也。亢为疏庙，太白庙也。七星为员官，
辰星庙也。五星行至其庙，谨候其命。